## Odluka Ustavnog suda Republike Hrvatske broj:U-IIIA-3130/2005 od 1. lipnja 2006.

### NN 76/2006 (10.7.2006.), Odluka Ustavnog suda Republike Hrvatske broj:U-IIIA-3130/2005 od 1. lipnja 2006.

# USTAVNI SUD REPUBLIKE HRVATSKE

1835

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Nevenka Šernhorst, Vice Vukojević i Milan Vuković, odlučujući o ustavnoj tužbi koju je podnijela Lj. B. iz Z. koju zastupa punomoćnica S. R., odvjetnica u
K., na sjednici održanoj 1. lipnja 2006. godine, donio je

## ODLUKU

I. Ustavna tužba se odbija.

II. Ova odluka obavit će se u »Narodnim
novinama«.

### Obrazloženje

1. Podnositeljica ustavne tužbe, na temelju
članka 63. Ustavnog zakona o Ustavnom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst, u daljnjem tekstu:
Ustavni zakon) podnijela je 18. srpnja 2005. godine ustavnu tužbu radi duljine
ostavinskog postupka.

ČINJENICE VAŽNE ZA
USTAVNOSUDSKI POSTUPAK

2. Dana 12. siječnja 2004. godine Općinski sud u
Zagrebu primio je smrtovnicu iza pokojnog R. B.

Rješenjem toga suda od 19. siječnja 2004. godine
provođenje ostavinskog postupka povjereno je B. L., javnom bilježniku.

Zapisnikom od 24. veljače 2004. godine
sastavljenim kod javnog bilježnika utvrđena je ostavina.

Uz dopis od 9. ožujka 2004. godine Općinski sud
u Poreču dostavio je javnom bilježniku oporuku.

Dana 20. travnja 2004. godine dane su pred
javnim bilježnikom nasljedničke izjave.

Ročišta određena pred javnim bilježnikom za 28.
lipnja i 7. rujna 2004. godine odgođena su jer nije pristupila jedna od stranaka.

Ročište je održano 30. ožujka 2005. godine kada
je donijeto rješenje da će se spis uputiti Općinskom sudu u Zagrebu jer je među
strankama došlo do spora.

Pred Općinskim sudom u Zagrebu ročište je
održano 30. lipnja, 8. rujna i 13. listopada 2005. godine, te 6. veljače 2006.
godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba nije osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Ostavinski postupak započeo je 12. siječnja 2004
godine kada je Općinski sud u Zagrebu zaprimio smrtovnicu.

Ustavna tužba podnesena je 18. srpnja 2005.
godine, a do tog dana sudski postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak u ovom predmetu trajao
jednu (1) godinu, šest (6) mjeseci i šest (6) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom, pravno
relevantnom razdoblju, postupak vodio prvo pred javnim bilježnikom koji je
utvrdio ostavinu, uzeo nasljedničke izjave, te
utvrdio da postoji spor među strankama, te uputio spis Općinskom sudu u
Zagrebu. Taj sud je održao četiri ročišta u razumnim vremenskim razmacima.

4.3. PONAŠANJE
PODNOSITELJICE USTAVNE TUŽBE(STRANKE U OSTAVINSKOM POSTUPKU)

Ocjena je Ustavnog suda da podnositeljica nije
pridonijela duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da se u konkretnom
slučaju ne radi o osobito složenoj sudskoj stvari.

OCJENA USTAVNOG SUDA

5. Ustavni sud je utvrdio da se u razmatranom,
pravno relevantnom razdoblju, predmet najprije vodio pred javnim bilježnikom
koji je, nakon što je utvrdio da postoji spor među strankama spis uputio
Općinskom sudu u Zagrebu. U postupku nije bilo zastoja. Ustavni sud ocjenjuje
da u ovom postupku nije povrijeđeno pravo podnositeljice na suđenje u razumnom
roku zajamčeno člankom 29. stavkom 1. Ustava Republike Hrvatske.

Stoga je, u smislu odredaba članaka 73. i 75.
Ustavnog zakona, donijeta odluka kao u izreci.

6. Odluka o objavi temelji se na odredbi članka
29. Ustavnog zakona.

Broj: U-IIIA-3130/2005

Zagreb, 1. lipnja 2006.

USTAVNI SUD REPUBLIKE HRVATSKE

Predsjednik

**dr****. sc. Petar Klarić, v. r.**

Odluka, NN 76/2006-1835